Rozhodnutie Komisie
z 22. júna 1993,
ktoré oprávňuje členské štáty na derogácie z niektorých ustanovení smernice Rady 77/93/EHS, pokiaľ ide o drevo ihličnatých stromov pochádzajúce zo Spojených štátov amerických, vysušené v sušiarni, a ktorým sa stanovujú podrobnosti požadovaného systému značenia na drevo vysušené v sušiarni
(93/423/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 77/93/EHS z 21. decembra 1976 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozširovaniu vo vnútri spoločenstva [1], naposledy zmenenú a doplnenú smernicou Komisie 93/19/ES [2], najmä tretiu zarážku článku 14 (3),
so zreteľom na žiadosti členských štátov,
keďže podľa ustanovení smernice 77/93/EHS v dôsledku nebezpečenstva zavlečenia škodlivých organizmov sa drevo ihličnatých stromov, okrem dreva tuje Thuja L., iné než drevo vo forme:
- štiepkov, triesok, drevných zvyškov alebo odpadu získaných úplne alebo čiastočne z týchto ihličnatých stromov,
- obalových debien, prepravných klietok alebo sudov,
- paliet, debnových paliet alebo iných nakladacích plošín,
- prekladov, rozpier a nosníkov,
ale vrátane dreva, ktoré bolo zbavené prirodzene oblého povrchu, pochádzajúce z Kanady, Číny, Japonska, Kórey, Tchajwanu a Spojených štátov amerických, nesmie dovážať do spoločenstva, pokiaľ nebolo vhodne tepelne ošetrené tak, aby teplota v jadre dreva dosiahla minimálne 56 °C počas 30 minút, a pokiaľ nie je sprevádzané certifikátmi predpísanými v článku 7 alebo 8 uvedenej smernice;
keďže drevo ihličnatých stromov pochádzajúce zo Spojených štátov amerických sa v súčasnosti dováža do spoločenstva; keďže v tomto prípade sa v uvedenej krajine vo všeobecnosti nevydávajú fytosanitárne certifikáty; keďže by sa mali stanoviť podrobnosti systému značenia, ktoré sa požaduje na drevo a ktorým sa potvrdzuje, že drevo bolo požadovaným spôsobom tepelne ošetrené tak, aby teplota v jadre dosiahla najmenej 56 °C počas 30 minút;
keďže pokiaľ ide o Spojené štáty americké, Komisia na základe informácií, ktoré poskytli Spojené štáty americké, zistila, že bol vypracovaný úradne schválený a sledovaný program sušenia reziva v sušiarňach, ktorého cieľom je zabezpečiť, aby sa rezivo sušilo v sušiarňach dostatočne dlhý čas na to, aby sa pôsobením tepla docielil úhyn príslušných organizmov (Bursaphelenchus xylophilus a jeho prenášačov); keďže nebezpečenstvo rozširovania škodlivých organizmov je obmedzené za predpokladu, že drevo je sprevádzané "Certifikátom o tepelnom ošetrení v sušiarni" vydaným podľa tohto programu;
keďže Komisia zabezpečí, aby Spojené štáty americké sprístupnili všetky technické informácie potrebné na hodnotenie fungovania uvedeného programu;
keďže toto rozhodnutie by sa malo zrevidovať najneskôr do 1. apríla 1995;
keďže opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
1. Členské štáty sa týmto oprávňujú za podmienok stanovených v odseku 2 tohto článku na derogáciu z článkov 7 (2) a 12 (1) b) smernice 77/93/EHS na drevo ihličnatých stromov pochádzajúce zo Spojených štátov amerických, ktoré bolo tepelne ošetrené.
2. Musia byť splnené tieto podmienky:
a) drevo musí byť spracované na pílach alebo ošetrené vo vhodných objektoch, ktoré pre účasť v programe sušenia reziva v sušiarňach schválila a kvalifikovala Sekcia kontroly zdravia zvierat a rastlín Ministerstva poľnohospodárstva Spojených štátov amerických (Animal and Plant Health Service, US Department of Agriculture);
b) drevo sa musí sušiť dostatočne dlhý čas na to, aby teplota v jeho jadre dosiahla minimálne 56 °C počas 30 minút, musí sa sušiť v takej sušiarni, ktorú pre tento účel odskúšal a schválil oficiálny úrad kontroly kvality, ktorý zasa pre tento účel schválila Sekcia kontroly zdravia zvierat a rastlín Ministerstva poľnohospodárstva Spojených štátov amerických; v prípade, že sa používa režim sušenia, v priebehu ktorého hodnota teploty meranej suchým teplomerom nedosiahne 56 °C, musí byť do procesu sušenia v sušiarni na konci sušiaceho cyklu zaradená doba kondicionovania, počas ktorej teplota v sušiarni aspoň na jednu hodinu dosiahne 60 °C;
c) po splnení podmienok stanovených v b) musí určený zamestnanec píly uvedenej v a) alebo iný zamestnanec pod jeho dohľadom pripevniť na každý zväzok alebo na jeho obalové pásky štandardizovanú značku;
d) úradné agentúry kontroly kvality kvalifikované a oprávnené pre tento účel podľa programu, ktorý schválila a kontroluje Sekcia kontroly zdravia zvierat a rastlín Ministerstva poľnohospodárstva Spojených štátov amerických, musia vytvoriť kontrolný systém, na základe ktorého zabezpečia plnenie podmienok stanovených v b) a c);
e) do kontrolného systému musia byť zahrnutí kontrolóri Sekcie kontroly zdravia zvierat a rastlín Ministerstva poľnohospodárstva Spojených štátov amerických, ktorí budú monitorovať v kvalifikovaných pílach uvedených v a) a vykonávať príležitostné kontroly pred odoslaním zásielok;
f) drevo musí byť sprevádzané "Certifikátom o tepelnom ošetrení v sušiarni", ktorý je štandardizovaný podľa programu uvedeného v a) a zhoduje sa so vzorom uvedeným v prílohe k tomuto rozhodnutiu, ktorý vydala oprávnená osoba v mene tých píl, ktoré sa zúčastňujú na tomto programe schválenom Sekciou kontroly zdravia zvierat a rastlín Ministerstva poľnohospodárstva Spojených štátov amerických.
Článok 2
Bez toho, aby boli dotknuté ustanovenia uvedené v článku 14 (5) smernice 77/93/EHS, členské štáty sú povinné oznámiť Komisii a ostatným členským štátom všetky prípady, v ktorých zásielky dovezené podľa tohto rozhodnutia nespĺňajú podmienky stanovené v článku 1 (2) c) a f).
Článok 3
Oprávnenie udeľované podľa článku 1 platí od 1. júna 1993. Oprávnenie sa zruší, ak sa zistí, že podmienky stanovené v článku 1 (2) nie sú dostatočné na to, aby zabránili zavlečeniu škodlivých organizmov alebo neboli splnené.
Toto oprávnenie sa musí zrevidovať najneskôr do 1. apríla 1995.
Článok 4
Toto rozhodnutie je adresované členským štátom.
V Bruseli 22. júna 1993